Andrejuvová, Anna, poslankyňa NR SR (2021-06-30):
Ďakujem pekne, pán predsedajúci. Vážené kolegyne a kolegovia z koalície, návrhy starého a nového SMER-u, pravej a ľavej ĽSNS na vyslovenie nedôvery jednotlivým členom vlády sú priehľadným pokusom obrať nás o priestor, čas a sústredenie sa na veci podstatné. Poslankyne a poslanci zo starého aj nového SMER-u vyčítajú Igorovi Matovičovi vo svojom návrhu rôzne veci a často používajú veľké slová. Ako absolútne, nemorálne, na jednom mieste systematické, na inom chaotické a podobne. Chcem vám povedať, vážené kolegyne a kolegovia z koalície, že keď som ten návrh čítala, neverila som vlastným očiam. Naozaj môžu takýto návrh podpísať ľudia, ktorí sú spoluzodpovední za smutný výsledok 12 rokov vládnutia? Neopravené nemocnice, neopravené policajné oddelenia, neopravené budovy patriace armáde, školstvu, kultúre, neopravené cesty, mosty. Nedokončené alebo úplne nefunkčné štátne IT systémy. A čo je najhoršie, úplný rozpad právneho štátu. Roky, keď mohli a mali pomôcť všetkým ľuďom v krajine, pomáhali iba svojim ľuďom. Keď som návrh čítala, uvedomila som si, že mi starý aj nový SMER pripomína tornádo. Sformoval sa zo starých vetrov za pekného počasia. Namiesto toho, aby využili svoju vtedajšiu silu a priaznivú ekonomickú situáciu na tvorenie, umožnili deštrukciu štátu a rozkrádanie v nepredstaviteľných rozmeroch. Roky, keď mali šetriť, míňali. Zas a znova treba členom vlády a poslancom starého a nového SMER-u pripomínať, čo sa tu dialo počas ich vlád. Umožnili niektorým svojim vyvoleným, aby sa tu hrali na bohov a za peniaze boli ochotní urobiť všetko. Vážené kolegyne a kolegovia, do pamäte národa sa vlády starého a nového SMER-u neuložia ako vlády tvorivé. Uložia sa ako vlády deštruktívne, počas ktorých korupcia nabrala také rozmery, že státisícové úplatky, ktoré priznal bývalý vrcholový policajný funkcionár Slobodník, boli, teraz citujem, „len zrnkom toho, čo sa udialo, a to nielen v bezpečnostných zložkách, ale aj v iných sférach, ako je hospodárstvo, finančníctvo a podobne“. Všetky tie ukradnuté peniaze pritom mohli pomôcť ľuďom, pán Fico. Myslím, všetkým ľuďom na Slovensku, nielen vyvoleným, ktorí pomáhali založiť starý či nový SMER, pán Pellegrini. Aj preto, čo sa tu dialo za vlád starého a nového SMER-u, dostal Igor Matovič dôveru ľudí a vyhral v parlamentných voľbách 2020. Igor Matovič vás porazil. Už sa s tým zmierte. Vážené kolegyne a kolegovia z koalície, Slovensko treba po tornáde starého a nového SMER-u opraviť, zmodernizovať. Namiesto šedého, polorozpadnutého, polorozkradnutého Slovenska potrebujeme našu krajinu opraviť zvnútra aj zvonku, obrazne aj doslovne. Tieto opakujúce sa schôdze na vyslovovanie nedôvery jednotlivým členom vlády nás oberajú o drahocenný čas. Namiesto tvorenia a spolupráce robia starý a nový SMER to, čo im je srdcu blízke, opäť deštruujú. Za seba hovorím, že svoj čas chcem venovať tvoreniu, nie ničeniu, tvoreniu, ktoré má pomôcť Slovensku a všetkým ľuďom. Kolegyne a kolegovia, opoziční poslanci, po živelných katastrofách sa cení každá pomocná ruka, ale keď niekto, keď je niekto ufrflaný alebo zavadza, poprosia ho, aby nezdržiaval. Prosím, zvážte, či chcete priložiť ruku k dielu. A ak nie, prosím, nezdržiavajte. Na Slovensku toho potrebujeme aj počas tohto leta urobiť veľa užitočného. Vážené kolegyne a kolegovia, Igor Matovič má moju dôveru, Igor Matovič má dôveru celého poslaneckého klubu OĽANO, Nová kresťanská únia a Zmena zdola, preto budeme hlasovať proti návrhu, ktorý predložila opozícia. Pán minister, držím ti palce a teším sa na ďalšiu spoluprácu. Poďme spolu opraviť Slovensko a spraviť ho lepšou krajinou pre všetkých ľudí. Ďakujem. (Potlesk.)